<classify> SERIKALI imepanga kuwasilisha bungeni Muswada wa Sheria kufanya mabadiliko ya Sheria ya Kuzuia na Kudhibiti Ukimwi ya mwaka 2008, kuruhusu upimaji binafsi wa Virusi Vya Ukimwi.Katika marekebisho hayo wanataka pia kushusha umri wa mtu kupima VVU iwe miaka 15. Kwa sasa ni miaka 18.Naibu Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile alieleza msimamo huo wa serikali wakati akijibu hoja za wabunge waliochangia makadirio na Mapitio na Mwelekeo wa Kazi za Serikali na Makadirio ya Mapato na Matumizi ya Fedha kwenye Ofisi ya Waziri Mkuu na Ofisi ya Bunge kwa mwaka 201920.Ofisi ya Waziri Mkuu imeomba kuidhinishiwa Sh bilioni 148.88 kwa ajili ya ofisi yake na taasisi zilizo chini yake ambapo Sh bilioni 86.29 ni kwa matumizi ya kawaida na Sh bilioni 62.59 kwa ajili ya matumizi ya maendeleo.Pia imeomba Sh bilioni 124.182 kwa Mfuko wa Bunge ambapo Sh bilioni 116.57 za matumizi ya kawaida na Sh bilioni 7.60 kwa ajili ya matumizi ya maendeleo.Alisema mbali na sheria hiyo, pia wizara yake itapeleka muswada wa sheria ya Bima ya Afya kwa wananchi ili wote wajiunge na bima hiyo.Sheria hizo mbili tutazileta bungeni ili ile asilimia 90 ya watu wanaoishi na Ukimwi, asilimia 90 walionao wapate matibabu na asilimia 90 wanaotumia dawa wafubaze tunaleta mabadiliko ya sheria kuruhusu upimaji binafsi na kushusha miaka ya kupima ukimwi iwe miaka 15, alisema Dk Ndugulile.Alisema serikali itaanzisha mpango wa kitaifa wa magonjwa yasiyoambukiza kuanzia ngazi ya kata hadi Taifa ili kudhibiti maradhi hayo.Waziri wa Madini, Dotto Biteko alisema wizara hiyo itaanzisha bodi ya kusajili wanajiolojia wote nchini ili kila mmoja anapofanya kazi ya uchambuzi na kutoa ripoti abanwe na sheria asipike matokeo kwa ajili ya kutafuta fedha.Kuna utaratibu wa watu wanaofanya kazi ya utafiti kutengeneza taarifa za kupika ili waweze kuuza kwa bei kubwa kwa watu kutoka nje, jambo hilo linatufedhehesha na linatuondolea imani kwa wawekezaji kutoka nje, alisema Biteko.Alisema wizara yake inaongeza vituo vya ukaguzi wa madini kutoka 87 vilivyopo sasa hadi vifike 166. Kazi wameianza kuifanya mapema ili kusimamia vizuri madini haya yanayosafirishwa nje ya nchi.Kuhusu wachimbaji wadogo wanaoingia mikataba na wageni kwenye uchimbaji, alisema, Wajibu anayetafuta mbia kwanza lazima aulete mkataba serikalini wanaoingia na mbia ili iweze kuangalia kama unakinzana na sheria zetu za ndani, lakini kuangalia kama mtanzania huyo hatanyonywa.Naibu Waziri Ofisi ya Waziri Mkuu, Kazi, Vijana na ajira, Anthony Mavunde alisema serikali imeanzisha Mpango wa kurasimisha ujuzi wa vijana ambapo mpaka sasa wameshawafikia vijana 2,800 na lengo ni kufikia vijana 10,000.Wataalamu wa serikali na wa Veta wamekuwa wakipita kwa vijana wenye ujuzi na kuangalia upungufu kisha kuwaelimisha na kuwapatia vyeti vya ujuzi.Naibu Waziri wa Maji, Jumaa Aweso alisema tayari serikali imeshawapatia Sh bilioni 44 kuwalipa wakandarasi wa maji wanaodai serikali Sh bilioni 88. Sh bilioni 44 zinazobaki tayari hazina imeiahidi wizara hiyo kuipatia haraka.  <topic>: KITAIFA 